**TÁJÉKOZTATÓ**

**vízjogi engedélyezési eljárásról**

**(háztartási vízszükségletet kielégítő fúrt/ásott kút létesítésének, fennmaradásának és megszüntetésének engedélyezése)**

A vízgazdálkodásról szóló 1995. évi LVII. törvény 29. § (7) bekezdése alapján mentesül a vízgazdálkodási bírság megfizetése alól az a létesítő vagy üzemeltető, aki engedély nélkül vagy engedélytől eltérően létesített vagy üzemeltett az egyes törvényeknek a polgárok biztonságát erősítő módosításáról szóló 2020. évi XXXI. törvény hatálybalépését megelőzően felszín alatti vízkivételt biztosító vízlétesítményt, ha **a vízjogi fennmaradási engedélyezési eljárást 2023. december 31. napjáig kérelmezi.**

Az olyan kutaknál, melyek **háztartási igényeket elégítenek ki**, tehát nem gazdasági célú, és **maximálisan évi 500 m3 vízigénybevétellel**, **kizárólag talajvízkészlet** vagy parti szűrésű vízkészlet felhasználásával magánszemélyek üzemeltetnek a jegyző fennmaradási engedélye szükséges. További feltétel, hogy az ingatlan, amelyen a vízlétesítmény elhelyezkedik, nem érint speciális szabályok szerint meghatározott területet (pl. vízbázisvédelmi terület)

**Amennyiben** a lakos a fenti feltételeknek megfelelő kutat kíván **létesíteni, vagy a meglévő, engedély nélkül létesített kút legalizálását, fennmaradását vagy megszüntetését** **szeretné megoldani**, akkor **a Polgármesteri Hivatal Hatósági és Szociális Ügyek Osztályát kell megkeresnie.**

**Fontos** kiemelni, hogy **a kút megszüntetést is** a megfelelő nyomtatványon **be kell jelenteni!** Kút megszüntetésére (eltömedékelésére) **megszüntetési engedély** alapján kerülhet sor.

A kútra az ingatlan tulajdonosnak az üzemeltetési/fennmaradási **engedélyt akkor is meg kell szereznie**, ha úgy nyilatkozik, hogy **a kutat nem használja** (ez alól a kút lefedése sem jelent kivételt). **Amíg a vízilétesítmény létezik** (nem kerül szakszerűen eltömedékelésre), addig az **engedélyezési eljárást le kell folytatni**.

Amennyiben a **vízkivétel célja** **gazdasági érdekből történik**, például üzemi állattartás, mezőgazdasági öntözés, vagy ipari tevékenység, akkor az **engedélyezés nem tartozik jegyzői hatáskörbe**.

**Minden más esetben** a vízügyi és vízvédelmi hatáskörrel rendelkező hatóság, azaz a megyei katasztrófavédelmi igazgatóság engedélye szükséges.

A **fennmaradási engedélyezési eljárás** iránti kérelem benyújtása előtt **dokumentációt kell készíttetni** *a vízjogi engedélyezési eljáráshoz szükséges dokumentáció tartalmáról* szóló 41/2017. (XII. 29.) BM rendelet 2. melléklet *II. A helyi vízgazdálkodási hatósági jogkörbe tartozó kutak vízjogi üzemeltetési és fennmaradási engedélyezési eljáráshoz szükséges dokumentáció tartalma* szerint. A nyomtatvány a [www.abony.hu](http://www.abony.hu) honlapról letölthető

**Fontos**, hogy a beadott dokumentáción *a felszín alatti vízkészletekbe történő beavatkozás és a vízkútfúrás szakmai követelményeiről* szóló 101/2007. (XII.23.) KvVM rendelet (a továbbiakban: KvVM rendelet) **13. §-ban megjelölt szakember nyilatkozata** szükséges.

**Fúrt kútnál** magánszemély esetében a jegyzői engedélyes talajvízre, parti szűrésű vízre szűrőzött kúthoz NEM kell tervezői végzettség, NEM kell MMK tagság elég, ha a dokumentumot **kútfúrási jogosultsággal rendelkező szakember írja alá.**

**Ásott vagy vert** **kút** engedélyezéséhez, elkészítéséhez/megépítéséhez/**fennmaradási engedély ügyintézéséhe**z NEM kell kútfúró végzettség, e kutakat a tulajdonos is engedélyeztetheti, és aláírhatja. A fennmaradási engedélyezési eljárás iránti kérelemnek tartalmazni kell a BM rendelet által előírt adatokat.

**Az eljárás** *a vízügyi és a vízvédelmi hatósági eljárások igazgatási szolgáltatási díjairól* szóló 13/2015. (III. 31.) BM rendelet 1. melléklet 58a pontja **alapján mentes az igazgatási szolgáltatási díjfizetési kötelezettség alól.**

Az ügyintéző megvizsgálja, hogy az Ön által megadott adatok elegendőek-e a kérelem elbírálásához. Amennyiben nem, egyszeri hiánypótlásra hívja fel az Önt.

**Ha szükséges** kéri az **illetékes társhatóságok** (Ceglédi Járási Hivatal Népegészségügyi Osztály, Pest Vármegyei Katasztrófavédelmi Igazgatóság, Jász-Nagykun-Szolnok Vármegyei Katasztrófavédelmi Igazgatóság, Pest Vármegyei Kormányhivatal Környezetvédelmi és Természetvédelmi Főosztály, Jász-Nagykun-Szolnok Vármegyei Kormányhivatal Környezetvédelmi és Természetvédelmi Főosztály, Közép-Tisza-vidéki Vízügyi Igazgatóság) **állásfoglalását**, majd mindezek **figyelembevételével** megadja az engedélyt vagy elutasítja a kérelmet, erről Önt **határozatban** értesíti.

Teljes körű tájékoztatást – ügyfélfogadási időben – az egyes kutak ismeretében az Abonyi Polgármesteri Hivatal Hatósági és Szociális Ügyek Osztálya tud adni.

Vonatkozó jogszabályok:

a környezet védelmének általános szabályairól szóló1995. évi LIII. törvény

a vízgazdálkodásról szóló 1995. évi LVII. törvény

a természet védelméről szóló 1996. évi LIII. törvény

a vízgazdálkodási hatósági jogkor gyakorlásáról szóló 72/1996. (V.22.) Korm. rendelet

a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló 123/1997. (VII. 18.) Korm. rendelet

a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII. 23.) KvVM rendelet

a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló 223/2014. (IX. 4.) Korm. rendelet

a vízügyi és a vízvédelmi hatósági eljárások igazgatási szolgáltatási díjairól szóló 13/2015. (III. 31.) BM rendelet

a vízjogi engedélyezési eljáráshoz szükséges dokumentáció tartalmáról szóló 41/2017. (XII. 29.) BM rendelet

az általános közigazgatási rendtartásról szóló 2016. évi CL. törvény

az illetékekről szóló 1990. évi XCIII. törvény

**Kutak rajzai**

  